Diari Oficial de la Generalitat Valenciana


Sumari del DOGV 8642, del 25-09-2019 (2019/8410)

RESOLUCIÓ de 2 de setembre de 2019, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració General de l'Estat - Generalitat, en relació amb la Llei 24/2018, de 5 de desembre, de la Generalitat, de mediació de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8642

Data del DOGV
:   25-09-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/8410


Data del document
:   02-09-2019

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Dret de família
    * sistema judicial
    * vida social
    * legislació

RESOLUCIÓ de 2 de setembre de 2019, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració General de l'Estat - Generalitat, en relació amb la Llei 24/2018, de 5 de desembre, de la Generalitat, de mediació de la Comunitat Valenciana. [2019/8410]  
D'acord amb el que estableix l'article 33 de la Llei orgànica 2/1979, de 3 d'octubre, del Tribunal Constitucional, modificat per la Llei orgànica 1/2000, de 7 de gener, aquesta direcció general disposa la publicació en el Diari Oficial de la Generalitat Valenciana de l'acord que es transcriu com a annex en aquesta resolució.  
  
València, 2 de setembre de 2019.- La directora general de Relacions amb la Unió Europea i l'Estat: Daría Terrádez Salom.  
  
  
ANNEX  
  
Acord de la Comissió Bilateral de Cooperació Administració General de l'Estat - Generalitat en relació amb la Llei 24/2018, de 5 de desembre, de la Generalitat, de mediació de la Comunitat Valenciana  
  
  
I. De conformitat amb les negociacions prèvies celebrades pel grup de treball constituït per Acord de la Comissió Bilateral de Cooperació Administració General de l'Estat - Generalitat Valenciana l'1 de març de 2019 per a l'estudi i proposta de solució de la discrepància manifestada en relació amb la Llei 24/2018, de 5 de desembre, de la Generalitat, de mediació de la Comunitat Valenciana, totes dues parts consideren solucionada aquesta d'acord amb el següent compromís:  
  
a) En relació amb la controvèrsia suscitada respecte a l'article 1.a de la Llei 24/2018, la comunitat autònoma assumeix el compromís de promoure la corresponent iniciativa legislativa per a procedir a modificar-lo, amb la finalitat d'ajustar clarament l'àmbit competencial de la norma, i proposa la redacció següent:  
  
«Article 1. Finalitat  
Aquesta llei té per finalitat:  
a) Regular la mediació en la Comunitat Valenciana en l'àmbit de les seues competències.»  
b) Totes dues parts coincideixen a considerar que l'article 4.d de la Llei 24/2018, pel qual s'estableix la definició de conflicte o litigi, s'interpretarà i aplicarà ajustant-se als termes de la Llei 5/2012, de 6 de juliol, de mediació en assumptes civils i mercantils, ja que, de conformitat amb el seu article 1, les controvèrsies, qualsevol que siga la seua denominació, poden ser solucionades per mediació.  
c) En relació amb l'article 8.2 i 8.3.b de la Llei 24/2018, la comunitat autònoma es compromet a promoure la corresponent iniciativa legislativa per a procedir a la completa modificació dels apartats 2 i 3 de l'esmentat article 8, perquè afecta matèries circumscrites a la competència de l'Estat sobre legislació processal ex article 149.1.6a de la Constitució Espanyola, i proposa la redacció següent:  
  
  
Article 8.2:  
«La declaració o l'aportació de documentació sobre la informació o les dades que hagueren pogut obtindre's o utilitzar-se durant el transcurs de la mediació, en un procés judicial o en un arbitratge, es regiran pel que es disposa en la legislació de l'Estat.»  
  
Article 8.3:  
«Sense perjudici del que es preveu en l'article 38.2.a d'aquesta llei, el deure de confidencialitat podrà exceptuar-se, totalment o parcialment, quan les parts en conflicte ho excusen de forma expressa i per escrit i quan així ho preveja la legislació estatal.»  
  
d) La comunitat autònoma es compromet que el desplegament reglamentari previst en els articles 19.2.a i 19.5 de la Llei 24/2018 siga conforme amb la legislació estatal i la seua normativa de desplegament. En particular, que el desplegament reglamentari de l'apartat 2 de l'article 19 siga ajustat al que es disposa en els articles 4, 5 i 6 del Reial decret 980/2013, de 13 de desembre, o en la normativa que, si és el cas, la substituïsca.  
e) Totes dues parts coincideixen a considerar que l'article 19.3 de la Llei 24/2018 s'interpretarà d'acord amb la legislació estatal, de manera que les entitats mediadores podran ser objecte d'inscripció amb independència del seu caràcter públic o privat, espanyol o estranger, incloses les de caràcter internacional.  
f) En relació a la controvèrsia suscitada respecte als articles 23.c i 31.1 i la disposició addicional primera, la comunitat autònoma assumeix el compromís de promoure la corresponent iniciativa legislativa per a procedir a modificar-lo, amb la finalitat que aquestes previsions s'ajusten a l'article 11 de la Llei 5/2012, de 6 de juliol, de mediació en assumptes civils i mercantils, relatiu a les condicions per a exercir de mediador, atés que no s'exigeix estar inscrit per a exercir aquesta activitat, i a l'article 11 del Reial decret 980/2013, de 13 de desembre, pel qual es despleguen determinats aspectes de la Llei 5/2012, de 6 de juliol, de mediació en assumptes civils i mercantils, en el qual s'estableix la voluntarietat de la inscripció, i es proposa la redacció següent:  
  
  
«Article 23. Drets de les parts en la mediació  
Les parts en la mediació tindran dret a:  
[...]  
c) Triar lliurement una persona mediadora o una entitat mediadora estiga o no inscrita en qualsevol altre registre autonòmic o estatal, o bé, a sol·licitar que se la nomene persona mediadora en qualsevol dels supòsits de l'article 31.2 de la present llei.»  
  
«Article 31. Designació de les persones mediadores  
1. Les parts en conflicte de mutu acord, o una d'elles amb el consentiment posterior de l'altra, podran:  
a) Designar una persona mediadora, estiga o no inscrita en el Registre de Persones i Entitats Mediadores de la Comunitat Valenciana o qualsevol altre registre autonòmic o estatal.»  
  
«Disposició addicional primera. Inscripció de les persones i entitats mediadores inscrites en altres registres  
1. Podran inscriure's en el Registre de Persones i Entitats Mediadores de la Comunitat Valenciana amb subjecció a les exigències de la normativa estatal sobre lliure accés de les activitats de servei i el seu exercici, i de garantia d'unitat de mercat [...]»  
  
II. Per raó de l'acord aconseguit, totes dues parts consideren resoltes les discrepàncies manifestades i conclosa la controvèrsia plantejada.  
  
III. Comunicar aquest acord al Tribunal Constitucional als efectes previstos en l'article 33.2 de la Llei orgànica 2/1979, de 3 d'octubre, del Tribunal Constitucional, així com publicar aquest acord en el Boletín Oficial del Estado i en el Diari Oficial de la Generalitat Valenciana.